**«Монь эйкакшонь кужом – монь кудораськем»**

Арсян, «Монь эйкакшонь кужом – монь кудораськем» сёрмадовксонь темась пек вадря. Тесэ ули мезе ланга арсемс, кортамс, ледстямс, велявтомс удалов, варштамс икелев.

Ушодсынек минек содавтоманок. Мон – Каткова Дарья Владимировна. Важодян Мордовия Республикань Саран ошонь эйкакшонь 80-це кужосо.
10 иеть якан паронь кандыця, вечкемань максыця ды уцяскань теиця таркас. Эйкакшонь 80-це кужось – те монь важодема таркам. Тесэ кортнян эйкакштнень, сынст тетяст-аваст, важодема ялгатнень марто. Эрьва чинь вастовоматне, неематне кандыть паро ёжо вакссо аштиця валдо ломантнень пельде. Тесэ вадрясто чарькодят, тон эряват ломантненень, сынь эрявить тонеть. Ды теке марто тонеть эряви содамс весе, мезе тееви эйкакшонь кужосо.

Мон – эйкакшонь кужонь важодиця. Пек вечкса тевем, тиринь эрзянь келем, конантень тонавтан эйкакшт. Ды бажан сынст содавтомс чачома ёнксонь культуранть марто.

Ламоксть ледстнян эсь эйкакшпингенть. Мон чачинь ды касынь се таркасо, косо вейс валовить кавто лейть – Покш Сарка ды Кавтозлейка. Косо мазыйть чивалгоматне. Тосо чись теке валдомтомапель. Чокшне ковось валдо. Тосо чувтотне эсь тарадсост теке токить менельс ды истя сезить уиця пельтнень. Тосо сэняжа менель ды пиже тикше, тосонь коштось – медте ламбамо. Ды те – Мордовия Республикань Отяжбуень Селища монь вечкевикс велем.

Мон касынь истямо кудораськесэ, косо тиринь келесь, культурась аштить сех васенце таркасо, косо весе кортыть эрзякс. Сырькаем ды авам эрямопингест перть важодсь школасо ды моньгак тонавтымизь путомс покш питне эрзянь келень мазычинтень, ванстомс эрзятнень коест-кирдаст, вечкемс тонавтыцянь тевенть. Секскак арасельть кодаткак кавтолдомат – мон сюлмаса эсь важодемам эйкакштнень марто. Школань прядомадо мейле карминь тонавтнеме М.Е. Евсевьев лемсэ МГПИ-нь психологиянь ды дефектологиянь факультетсэ. Тонавтнемань те шкась кеместэ сюлмазь монь кудораськесэ эрзянь келенть ды культуранть кастоманзо марто. Сестэ мон карминь седеяк покш мель явомо тиринь республикасо общественной тевтненень. Ульнинь «Шумбрат, Мордовия!» раськень шкинемань фестивальсэ ды фольклоронь ламо эрьва кодат покшчитнесэ.

Шкась ливти бойкасто. Монь касыть кавто тейтерем, конат пек парсте содасызь эрзянь келенть ды бажить теемс паро путовкс Отяжеле тиринь посёлканть эрямосо. Саемга, эрзянь урьвакстомасо урнемань невтемасо, «Три спаса» ды лия покшчитнесэ.

Минек кудораськестэ пек ламотне вадрясто невтизь эсь пряст «Это у нас семейное» пелькстамосо, конань прявт ютавтыцязо – «Россия – касомань мастор» платформась.

Пелькстамонь прявт смустесь – муемс ды лездамс весе кудораськетненень, конат свал бажить касомс ды молемс икелев. Теке марто ульнинек «Минек ялгаксчинь кудораськенек» фотонь невтемань пелькстамосо, конань Кудораськень иенть лувсо ютавты Финнэнь-угрань раськень культуратнень Равлангонь куншкакурось. Эрьва косо эсь прянь невтемась макссь миненек покш мель молемс икелев, кастызь ёжонок тиринь келенть ды культуранть содамосо. Те минек эрямосо питневтеме казне. Те пек лезды монень эрямс неень шкасто!

Эйкакштнень марто тиринь масторонтень ды келентень вечкеманть кастоманзо ушодовомсто тонавтыцянтень эстензэ эряви пек парсте содамс весе неть кевкстематнень. Эсь важодемасо мон нолдан тевс эрьва кодат лездамопельть, конатнень вельде эйкакшось панжи эрзянь келень тонавтомасо содамочинзэ.

Эрзянь келень тонавтомасо прявт таркасо ашти налксемань ёнксось. Мон арсян, налсематне вадрясто ютавтовить сех вишка эйкакштнень марто. Налксемась лезды панжомс эйкакшонть эрьва кодамо ёндо, максы кемекстамс сонзэ ды тонавтыцянзо ютксо сюлмавоманть. Мон эйдень кужос якиця эйкакштнень туртов свал бажан анокстамс мельстуиця тевть. Ветян краеведениянь куро, косо содавтан эрзятнень, мокшотнень фольклоронть, культуранть, шкинеманть, койтнень-кирдатнень ды покшчитнень марто. Школадо икеле шкастонть эйкакшонтень седе паро содамс кортамонь келенть ды шкань ютазь сон карми кортамо седе вадрясто. Эряви тешкстамс, куронь весе важодемась ютавтови налксемань лувсо.

«Эрзянь ды мокшонь кудо» вишка кудынесь – теке шкань ардомапель, косо эйкакштне чопавтить эрзятнень ды мокшотнень седикелень эрямос. Тесэнь эрьва кодат валтнэнь вельде минь карматано содамо минек покштянок-сырькаенек ланга.

Монь сехте вадря тонавкстнэстэ вейкекс ульнесь «Эрзянь ды мокшонь кудо». Сон лездась эйкакштненень седе парсте содамс чачома ёнксонть, кастомс шкинеманть, сюпалгавтомс кель-валонть, тонавтнемс вадрясто лездамо ды кортамо. Эйкакштне содавтовить тиринь масторонь пертьпельксэнть, ракшатнень ды кудоютконть марто. Тесэ пек лездыть истят валтнэ: скал, сараз, атякш, ловсо, почт, ал. Весе содавтовсть ды варчасть эрзянь сюкорот, конатнень седикелень шкатнестэ панильть Мастянь чис.

Краеведениянь важодеманть кастомга эйкакштне содавтовсть Степан Эрьзянь покш артовксонзо марто, кона пек парсте неяви Эрьзянь бульваронть ушодомадо икеле. Эйкакштне кармасть седе ламо содамо ине керсицядонть ды минек ошонь од артыцятнень марто, конат мазылгавтыть ламо кепедьксэнь кудотнень масторонок ды республиканок содавикс ломантнень артовкссо.

Мельстуицясто ютавтовить «Эрзянь велесэ ярмунка», «Эрзянь пазтнэнень инжекс» покшчитне. Тесэ эйкакштне сюпалгадыть од содамочисэ. Весенень пек вечкевсь «Ютазь пингестэ сыця пингень паргосо музеесь». Истямо важодеманть вельде эйкакштне седе парсте кармить содамо эрзятнень ды мокшотнень эрямопингест, кастсызь тиринь масторонтень вечкеманть, кона сюлмави пингеде-пингес.

Эсь важодемасо свал нолдан тевс эрзянь ды мокшонь эрьва кодат налксемат. Сынь лездыть эйкакштненень оймамс ды тень вельде седе парсте кармить содавомо од валтнэ. Эрзянь ды мокшонь раськень культуранть марто содавтоманть поладан моронь, ёвксонь кунсоломанть вельде.

Эйкакштнень марто минь свал бажатано невтемс прянть республиканок культурань эрямосо. «Эрзянь правдась» монь вечкевикс кулялопам» фотопелькстамосо саинек 1-це тарка ды ульнинек тердезь инжекс редакцияв. 2023-це иень ацамковсто минь анокстынек зярыя важодемат «Финнэнь-угрань кузнэ-2024» шкинемань пелькстамос, косо тагояк изнинек.

Мон кенярдан ютавтовиця важодемантень. Сонзэ вельде эйкакштне поладыть эрзянь келенть тонавтомо школасо. Кеман, весе вейсэ минь тейтяно седеяк ламо тевть эрзянь келенть мазычинзэ ванстомга ды кастомга сыця шкань эрицятнень туртов.

Эсь сёрмадовксонть ули покш мелем прядомс истямо валсо:

Вечкса тиринь ёнксом,

Мордовиям вечкса!

Панжса весе ёжом,

Мон – алкуксонь эрзян!

Эйкакштнень тонавтан

Кортамс эрзянь кельсэ,

Эрьва чистэ улемс

Ансяк паро мельсэ!